b'\n_START_ARTICLE_\nHavforskningsinstituttet\n_START_SECTION_\nHistorikk\n_START_PARAGRAPH_\nForskningsstasjonen i Fl\xc3\xb8devigen ble opprettet i 1882, og er en av landets eldste marine forskningsstasjoner. Den har Skagerrak, Nordsj\xc3\xb8en og kystsonen som sitt arbeidsomr\xc3\xa5de, og var ogs\xc3\xa5 den f\xc3\xb8rste som begynte med fors\xc3\xb8k p\xc3\xa5 oppdrett av fisk og skalldyr i Norge. Det internasjonale forskningsprosjektet MAR-ECO langs Den midtatlantiske rygg i 2004 ble ogs\xc3\xa5 ledet herfra. Stasjonen i Matre ble etablert i 1971, og har forskning p\xc3\xa5 laks som sin hovedoppgave. Forskningsstasjonen Austevoll \xc3\xa5pnet i 1978 og arbeider mest med marine arter. I 2003 etablerte HI en avdeling i Troms\xc3\xb8 \xe2\x80\x93 Havforskningsinstituttet Troms\xc3\xb8. Der ligger ogs\xc3\xa5 Marbank \xe2\x80\x93 en nasjonal marin biobank med hovedfokus p\xc3\xa5 bunnlevende makro- og mikroorganismer, bakterier og sopp (Fungi)._NEWLINE_Etter fusjonen med Nasjonalt institutt for ern\xc3\xa6rings- og sj\xc3\xb8matforskning (NIFES) 1. januar 2018 har instituttet nesten tusen ansatte, inkludert mannskap p\xc3\xa5 fart\xc3\xb8yene. Havforskningsinstituttet er dermed det nest st\xc3\xb8rste marine forskningsinstituttet i Europa._NEWLINE_Etter fusjonen har instituttet ogs\xc3\xa5 oppgaver knyttet til ern\xc3\xa6ring, fisk som mat og f\xc3\xb4r til fisk.\n_START_SECTION_\nForskningsfart\xc3\xb8y\n_START_PARAGRAPH_\nHavforskningsinstituttet bemanner og drifter forskningsfart\xc3\xb8yene FF \xc2\xabJohan Hjort\xc2\xbb, FF \xc2\xabG.M. Dannevig\xc2\xbb, FF \xc2\xabG.O. Sars\xc2\xbb og FF \xc2\xabKristine Bonnevie\xc2\xbb. I tillegg bemanner og drifter instituttet det NORAD-eide fart\xc3\xb8yet FF \xc2\xabDr. Fridtjof Nansen\xc2\xbb, som opererer langs kysten av Afrika og i Det indiske hav, det isg\xc3\xa5ende fart\xc3\xb8yet FF \xc2\xabKronprins Haakon\xc2\xbb, som eies av Norsk polarinstitutt og \xc2\xabHans Brattstr\xc3\xb6m\xc2\xbb som eies av Universitetet i Bergen.\n_START_SECTION_\nSj\xc3\xb8matdata\n_START_PARAGRAPH_\nSj\xc3\xb8matdata er en database som drives av Havforskningsinstituttet og blant annet inneholder opplysninger om eventuelle u\xc3\xb8nskede stoffer og n\xc3\xa6ringsstoffer i fisk og annen sj\xc3\xb8mat.\n_START_SECTION_\nAvdeling i Troms\xc3\xb8\n_START_PARAGRAPH_\nHavforskningsinstituttet avdeling Troms\xc3\xb8 ble etablert i 2003 og omfatter i f\xc3\xb8rste rekke innsats p\xc3\xa5 skalldyr, sj\xc3\xb8pattedyr og fisk. Marbank ble en del av Havforskningsinstituttet i 2012._NEWLINE_Troms\xc3\xb8vdelingen er et bindeledd mot de andre forskningsmilj\xc3\xb8ene i Troms\xc3\xb8, blant andre UiT Norges arktiske universitet / Norges fiskerih\xc3\xb8gskole, Norsk polarinstitutt og NOFIMA.'